CELEX: 32021R1071
Language: ro
Date: 2021-06-29 00:00:00
Title: Regulamentul de punere în aplicare (UE) 2021/1071 al Comisiei din 29 iunie 2021 de modificare a Regulamentului de punere în aplicare (UE) 2021/442 și a Regulamentului de punere în aplicare (UE) 2021/521 în ceea ce privește mecanismul prin care anumite produse fac obiectul unei autorizații de export

30.6.2021   
               
               
                  RO
               
               
                  Jurnalul Oficial al Uniunii Europene
               
               
                  L 230/28
               
            
         REGULAMENTUL DE PUNERE ÎN APLICARE (UE) 2021/1071 AL COMISIEI
         din 29 iunie 2021
         de modificare a Regulamentului de punere în aplicare (UE) 2021/442 și a Regulamentului de punere în aplicare (UE) 2021/521 în ceea ce privește mecanismul prin care anumite produse fac obiectul unei autorizații de export
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (UE) 2015/479 al Parlamentului European și al Consiliului din 11 martie 2015 privind instituirea unui regim comun aplicabil exporturilor (1), în special articolul 6,
         întrucât:
         
                     (1)
                  
                  
                     La 30 ianuarie 2021, Comisia a adoptat Regulamentul de punere în aplicare (UE) 2021/111 (2) în baza căruia exportul de vaccinuri împotriva COVID-19, precum și de substanțe active, inclusiv bănci de celule master și de celule de lucru, utilizate în fabricarea acestor vaccinuri, necesită o autorizație de export, în temeiul articolului 5 din Regulamentul (UE) 2015/479, timp de șase săptămâni. Ulterior, la 12 martie 2021, Comisia a adoptat Regulamentul de punere în aplicare (UE) 2021/442 (3) în baza căruia exportul acelorași produse necesită o autorizație de export până la 30 iunie 2021, în temeiul articolului 6 din Regulamentul (UE) 2015/479.
                  
               
                     (2)
                  
                  
                     La 24 martie 2021, Comisia a adoptat Regulamentul de punere în aplicare (UE) 2021/521 (4) prin care se introduce, ca factor suplimentar care trebuie luat în considerare atunci când se are în vedere acordarea unei autorizații de export, necesitatea de a evalua dacă o astfel de autorizație nu determină o amenințare la adresa securității aprovizionării în Uniune cu produsele care intră sub incidența Regulamentului de punere în aplicare (UE) 2021/442. Prin același regulament, Comisia a decis suspendarea temporară a exceptării anumitor țări de destinație din includerea în domeniul de aplicare al Regulamentului de punere în aplicare (UE) 2021/442.
                  
               
                     (3)
                  
                  
                     Regulamentul de punere în aplicare (UE) 2021/521 al Comisiei a fost adoptat în temeiul articolului 5 din Regulamentul (UE) 2015/479 și s-a aplicat pentru o perioadă de șase săptămâni. Măsurile introduse prin regulamentul respectiv au fost ulterior prelungite până la 30 iunie 2021 prin Regulamentul de punere în aplicare (UE) 2021/734 al Comisiei (5).
                  
               
                     (4)
                  
                  
                     Între timp, capacitatea de producție de vaccinuri în Uniune a sporit, ceea ce a condus la o creștere a livrărilor de doze de vaccin împotriva COVID-19 în Uniune. Acest fapt a condus la o accelerare a campaniei de vaccinare în Uniune.
                  
               
                     (5)
                  
                  
                     Cu toate acestea, această campanie de vaccinare este încă în desfășurare și persistă incertitudini, în special odată cu apariția unor noi variante ale virusului care cauzează COVID-19. Prin urmare, există o nevoie continuă de transparență în ceea ce privește livrările la export și aprovizionarea Uniunii.
                  
               
                     (6)
                  
                  
                     De asemenea, persistă riscul ca exporturile să amenințe fie executarea acordurilor preliminare de achiziție încheiate între Uniune și producătorii de vaccinuri, fie securitatea aprovizionării Uniunii cu vaccinuri împotriva COVID-19 și cu substanțele active ale acestora.
                  
               
                     (7)
                  
                  
                     Prin urmare, este necesar ca măsurile introduse prin Regulamentul de punere în aplicare (UE) 2021/442 și prin Regulamentul de punere în aplicare (UE) 2021/521 să se aplice în continuare până la 30 septembrie 2021. Prin urmare, este necesar ca regulamentele respective să fie modificate în consecință.
                  
               
                     (8)
                  
                  
                     Măsurile prevăzute în prezentul regulament sunt conforme cu avizul comitetului instituit în temeiul articolului 3 alineatul (1) din Regulamentul (UE) 2015/479,
                  
               ADOPTĂ PREZENTUL REGULAMENT:
         
            Articolul 1
            La articolul 4 din Regulamentul de punere în aplicare (UE) 2021/442, al doilea paragraf se înlocuiește cu următorul text:
            
               „Se aplică până la 30 septembrie 2021.”
            
         
         
            Articolul 2
            La articolul 3 din Regulamentul de punere în aplicare (UE) 2021/521, al doilea paragraf se înlocuiește cu următorul text:
            
               „Se aplică până la 30 septembrie 2021.”
            
         
         
            Articolul 3
            Prezentul regulament intră în vigoare la 1 iulie 2021.
         
         
            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 29 iunie 2021.
            
               
                  Pentru Comisie
               
               
                  Președintele
               
               Ursula VON DER LEYEN
            
         
         
            (1)  JO L 83, 27.3.2015, p, 34.
         
         
            (2)  Regulamentul de punere în aplicare (UE) 2021/111 al Comisiei din 29 ianuarie 2021 de instituire a obligației de a prezenta o autorizație de export pentru exportul anumitor produse (JO L 31 I, 30.1.2021, p. 1).
         
            (3)  Regulamentul de punere în aplicare (UE) 2021/442 al Comisiei din 11 martie 2021 de instituire a obligației de a prezenta o autorizație de export pentru exportul anumitor produse (JO L 85, 12.3.2021, p. 190).
         
            (4)  Regulamentul de punere în aplicare (UE) 2021/521 al Comisiei din 24 martie 2021 de stabilire a unor dispoziții specifice privind mecanismul de instituire a obligației de a prezenta o autorizație de export pentru exportul anumitor produse (JO L 104, 25.3.2021, p. 52).
         
            (5)  Regulamentul de punere în aplicare (UE) 2021/734 al Comisiei din 5 mai 2021 de modificare a Regulamentului de punere în aplicare (UE) 2021/521 de stabilire a unor dispoziții specifice privind mecanismul de instituire a obligației de a prezenta o autorizație de export pentru exportul anumitor produse (JO L 158, 6.5.2021, p. 13).